༄༅། །ཡེར་པར་བཞུགས་པའི་ཀླུ་དབང་སྐུའི་འདོད་གསོལ་དགེ། ན་མོ་གུ་རུ་བཻ་རན་ཤཱསཏྲཤྩ་ན་གནྟྲ་རཀྵི་ཏཱ་ཡ། རྡོ་རྗེ་འཛིན་པའི་གཙུག་རྒྱན་འཁོན་གྱི་གདུང་། །ཐོག་མའི་འབྱུང་ཁུངས་འོད་གསལ་ལྷ་ཡི་རིགས། །རིགས་གསུམ་རྣམ་སྤྲུལ་ས་སྐྱ་པ་ཞེས་གྲགས། །གྲགས་པ་དོན་ལྡན་བསྟན་འགྲོའི་མགོན་ཡིན་ཕྱིར། །གང་དེའི་རིགས་འཁྲུངས་ཕུལ་བྱུང་ལོ་ཙཱ་བ། །པདྨའི་གཞོན་དགྲ་ཀླུ་དབང་སྲུང་བ་ཞེས། །སྐྱབས་མཆོག་གུ་རུ་པདྨའི་ཞལ་ལུང་བརྙེས། །བོ་དྷི་ས་ཏྭའི་སྡོམ་ཕྲུག་ཆེན་པོ་ཡི། །ངོ་མཚར་མཛད་དགྲས་དཔལ་གྱི་ཡེར་པ་རུ། །མཆོག་གི་མཚན་མ་རྡོར་དྲིལ་མཁར་བཞག་ཕུག །དྲིལ་བུའི་མིང་ཅན་འདི་ཞེས་གླེང་བ་དེ། །བསྟན་དང་འགྲོ་ལ་ཕན་པའི་ལྷག་བསམ་གྱིས། །ཉམས་གསོ་བཞུགས་ཡུན་བསྐྲུན་དང་ལྷན་ཅིག་པར། །རྣམ་འདྲེན་ཁྱེད་སྐུ་གཟུངས་དང་རབ་གནས་ཅན། །གང་གི་རིགས་ཀྱི་ཐ་ཤལ་དཀོར་ཟན་པ། །སྔགས་འཆང་ཀུན་དགའ་བློ་གྲོས་དབང་སྡུད་སྙིང་། །ཨེ་ཝཾ་བཟང་པོར་བཅས་པའི་དད་རྟེན་དུ། །བསྐྲུན་འདོད་ཇི་བཞིན་བསྐལ་བཟང་བསྟན་དོན་དུ། །རབ་གྲགས་དད་ལྡན་སློབ་མ་བཀའ་བཅུ་སོགས། །འབྲེལ་ཐོགས་འགའ་ཡིས་ལྷ་བཟོ་མཁས་པའི་ཕུལ། །དོན་གྲུབ་ཕྲིན་ལས་འགྲན་ནས་ལེགས་བཞེངས་མཐུས། །འཆི་མེད་འཁོན་སྟོན་ས་སྐྱ་པར་གསོལ་བའི། །འཇམ་མགོན་པད་དཀར་ཅན་དང་རྡོ་རྗེ་འཛིན། །རྣམ་སྤྲུལ་རྒྱུན་མི་ཆད་པའི་མཁས་གྲུབ་ཏུ། །ཀུན་ལ་རླུང་ལྟར་གྲགས་པའི་བླ་བརྒྱུད་ཚོགས། །སྤྱི་དང་ཁྱད་པར་འཁོན་ཆེན་ཀླུ་དབང་སྲུང་། །དཀོན་མཆོག་སྙིང་པོ་རྩེ་མོ་གྲགས་པ་དང་། །ཀུན་དགའ་འཕགས་པ་བདག་ཉིད་མཚན་འཆང་བ། །བདག་ཆེན་རྡོ་རྗེ་འཆང་དང་ས་ལོ་ཆེན། །སྔགས་འཆང་བདུད་ཀྱི་སྟོབས་འཕྲོག་རིགས་སྲས་ཟུང་། །དབོན་དང་ཡང་དབོན་རིམ་བྱོན་བྱེ་བྲག་ཏུ། །ཨ་མེས་ཞབས་དང་དྲིན་ཅན་རྡོ་རྗེ་འཆང་། །བསོད་ནམས་རིན་ཆེན་ཞབས་སོགས་གདུང་རབས་དང་། །བསྟན་འཛིན་ངོར་རྫོང་གོང་ཚར་གོ་ཤཱཀ་འབུམ། །སྔགས་མདོའི་ཤིང་རྟ་འཇིག་རྟེན་མིག་གྱུར་ཀུན། །ཡང་ཕུར་བདེ་ཀྱཻ་གསང་བ་ཤཱཀྱའི་རྒྱལ། །གུར་མགོན་ལྕམ་དྲལ་ཞལ་བཞི་ནོར་སྐྱོང་ཟུང་། །ལས་མཁན་ལྔ་དང་དཀར་བདུད་ཕུར་སྲུང་སོགས། །རྩ་གསུམ་རྒྱ་མཚོའི་ཐུགས་དགོངས་ཡོངས་རྫོགས་ནས། །བདག་དང་བདག་ལ་ཕྱོགས་དུས་གནས་སྐབས་ཀུན། །འབྲེལ་ཐོགས་སྤྱི་དང་ཁྱད་པར་ལས་འདི་ལ། །དད་ལྡན་རྣམས་ཀྱི་སྒྲིབ་བྱང་ཚོགས་རྫོགས་ནས། །གནས་སྐབས་མཐར་ཐུག་རེ་སྨོན་ལྷུན་གྲུབ་གསོལ། །བསྟན་འགྲོ་སྤྱི་བྱེར་གནོད་སེལ་དགེ་ཚོགས་སྤེལ། །དེ་ཀུན་འཁོན་སྟོན་རྣམས་ཀྱི་ཐུགས་བསྐྱེད་ནི། །རྒྱལ་བ་སྲས་བཅས་ཐུགས་སྨོན་ལས་གཞན་ཅི། །དེ་དང་དེ་བཞིན་འགྱུར་བའང་དེ་ཡིས་མཛོད། །སྐྱབས་ཆེན་བསླུ་མེད་བྱིན་དང་རྒྱུ་འབྲས་བདེན། །ལྷག་བསམ་རྟེན་ཅིང་འབྲེལ་འབྱུང་མི་བསླུ་བས། །རྟེན་དང་བརྟེན་པ་བསྐྲུན་ལྟར་སྣོད་བཅུད་ལ། །དེ་འདྲའི་འབྲས་བུ་མྱུར་དུ་འབྱུང་བར་མཛོད།། །།